Nurafshon shahridagi bunyodkorlik loyihalari koʻrib chiqildi

19.03.2021
Prezident Shavkat Mirziyoyev Nurafshon shahrida amalga oshirilayotgan bunyodkorlik loyihalari bilan tanishdi.
Ma’lumki, 2017-yil Toshkent viloyati markazi Nurafshon shahriga koʻchirilgan, davlatimiz rahbari 2019-yili bu yerga kelganida zamonaviy majmualar barpo etish boʻyicha koʻrsatmalar bergan edi.
Bu galgi tashrif chogʻida bajarilgan ishlar koʻzdan kechirildi. Davlatimiz rahbariga Nurafshon shahrining Bosh rejasiga muvofiq amalga oshirilayotgan ishlar toʻgʻrisida ma’lumot berildi.
Bugungi kunda Toshkent yoʻli kengaytirilib, uning ikki tomonida 42 ob’ekt foydalanishga topshirilgan. Ayni paytda bunyodkorlik ishlari izchil davom etmoqda. Ilgarigi bir qavatli eski imoratlar oʻrnida 7 va 9 qavatli uylar, ma’muriy binolar, biznes markazlar, mehmonxona, tibbiyot va ta’lim muassasalari, gipermarketlar qurilmoqda.
Toshkent viloyatida madaniyat, ta’lim, sogʻliqni saqlash sohalarini rivojlantirish chora-tadbirlari yuzasidan taqdimot oʻtkazildi.
Prezident maktab va bogʻchalarni qurish bilan birga ta’lim mazmunini boyitish, endi qamrovdan sifatga oʻtish kerakligini ta’kidladi. Aholi kelishiga qulay joyda zamonaviy shifoxona tashkil etib hamda uni klinik baza qilib, malakali mutaxassislar tayyorlash boʻyicha topshiriq berdi.